Jelaskan Sejarah dari Rikuzentakata, Iwate dalam bahasa melayu

Gempa bumi dan tsunami Tohoku 2011

Rikuzentakata dilaporkan telah "terpadam dari peta" akibat tsunami yang menyusuli gempa bumi Tōhoku. Menurut pihak polis, setiap bangunan yang lebih rendah daripada tiga tingkat dilimpahi air bah sepenuhnya, manakala bangunan yang lebih tinggi daripada itu dibanjiri separa, termasuk dewan bandar di mana air bah mencapai setinggi tingkat tiga. Pasukan Pertahanan Diri Jepun melaporkan kira-kira 300 hingga 400 mayat ditemui di bandar ini.

Sistem perintang tsunami di bandar ini direka untuk menampan ombak setinggi tiga hingga empat meter, tetapi tsunami Mac 2011 mencapai tinggi 13 meter sehingga menenggelami lokasi-lokasi yang selamat juga. Pihak berkuasa tempatan menganggarkan bahawa 20–40% penduduk bandar ini terkorban. "Rikuzen-Takata secara rasminya tidak wujud lagi." Sungguhpun bandar ini cukup bersedia untuk gempa bumi dan tsunami, apatah lagi dilengkapi tembok laut setinggi 6.5 meter, namun semua itu tidak cukup dan lebih 80% daripada 8,000 buah rumah dihanyutkan.

Segulung filem BBC bertarikh 20 Mac melaporkan bahawa pintu-pintu pelabuhan bandar ini gagal untuk tutup apabila dihampiri tsunami, lebih-lebih lagi 45 orang ahli bomba muda dihanyutkan ketika cuba menutupnya secara manual. Tambahan pula, 500 batang mayat telah dijumpai di bandar itu, tetapi 10,000 orang masih tidak dapat dijejaki daripada sejumlah 26,000 orang penduduk. Setakat 3 April 2011, 1,000 penduduk bandar itu disahkan meninggal dan 1,300 lagi masih hilang. Pada lewat Mei 2011, seorang wartawan Australia menemu ramah seorang ahli bomba sukarelawan yang berkata bahawa seramai 49 orang ahli bomba terkorban akibat tsunami di Rikuzentakata, daripada 284 orang ahli bomba yang diketahui terkorban di sepanjang kawasan pantai yang dilanda, sebilangan besarnya cuba menutup penghalang tsunami di sepanjang pesisir pantai.

Mangsa-mangsa yang terkorban termasuk 68 orang pegawai bandar, iaitu kira-kira satu pertiga kakitangan majlis perbandaran. Datuk Bandar Rikuzentakata, Futoshi Toba berada di pejabatnya di dewan bandar dan terselamat, tetapi isterinya terkorban di rumah mereka di tepi laut. Dua orang anak Toba pula berada di sekolah dan terselamat. Gelombang ini teruk memusnahkan koleksi artifak dan botani di muzium bandar dan membunuh keenam-enam kakitangannya.